

Kjære kamerater.

Desember er budsjettmåneden. Kommunestyregruppa og styret jobber sammen for å levere Arbeiderpartiets egne budsjettforslag. Det er som vanlig lite penger, det blir desto viktigere å få satt våre prioriteringer på dagsorden. Det er ikke uventet barnehagene som er det største spørsmålet, både når vi møter innbyggere på butikken, på facebook eller hva lokalavisa skriver om. Vi kommer ikke til å legge ned Haugerenga over bordet som kommunedirektøren foreslår. Det stemmer at det er et enormt vedlikeholdsetterslep, tidligere spørsmål om nybygging ble utsatt/ikke valgt da det i framskrivning ikke var grunnlag for ny stor barnehage ut fra barnetall. Men så kompliseres jo dette av at de private barnehagene igjen truer med nedleggelse. Vurderingen av kapasitetsbehov forutsatte at det var fortsatt drift i de private barnehagene. Dette er en skikkelig nøtt, vi ønsker ikke forskjellsbehandling. Vi var en god gjeng fra gruppa som dro på møte med foreldrene i Haugerenga sammen med de fleste andre partiene. Morten og Kristine gjorde godt rede for utfordringene og hva som må vurderes. Det blir trolig også et møte med de private barnehagene, men i dette spørsmålet var kommunen raskt på banen og har tilbudt seg å overta driften fra 1.1 hvis Nordby legger ned.

Vi har en god prosess i gruppa og regner med at vi legger ut vårt forslag til budsjett nå den første uka i desember. SV har lagt ut sitt, kan være at det for første gang dukker opp noe fra de andre partiene også. Regner med dere har fått med dere at Senterpartiet har usedvanlig stort markeringsbehov for tiden, så kommer vel noe fra den kanten i hvert fall. Vi får følge med, de er visstnok alltid først ute med alt. Vi holder oss i hvert fall på den saklige siden i våre tilsvar.

Heldigvis har vi hatt noen litt enklere dager også. Jeg var så heldig å få dra på nominasjonsmøtet til Akershus Ap for stortingslista sammen med Per Gunnar, Astrid, Johan og Thea. Det ble et veldig bra møte, Tonje Brenna holdt en brennende god tale som 1 kandidat. Vår lokale kandidat Harald Tyrdal beholdt 11. plassen han var innstilt på. Fellesforbundets leder Jørn Eggum og leder av Akershus AUF Emil Johan holdt veldig gode appeller. Personlig var vel likevel høydepunktet for meg dagens overraskelse som var «tidligere AUF leder Jens Stoltenberg» som han ble introdusert som. Han holdt altså en fantastisk tale, rørende, personlig, klok og morsom. Inspirert ned til tærne for å drive valgkamp nå altså. Stemningen i bilen på veg hjem var elektrisk.

Vi har åpent styremøte 9.12 kl. 18 på der alle medlemmer er velkomne til en uhøytidelig juleavslutning. Send gjerne melding til meg om du kommer sånn at vi handler inn riktig mengde til julekos.

Neste styremøte er 09.12, med gruppemøte samme dag. Formannskapet møtes neste gang 10.12 mens kommunestyret møter 19.12 på dagtid denne gangen.

Har dere innspill til noen av sakene, eller noe annet, hører jeg gjerne fra dere på epost fru.norstrom@outlook.com eller mobil 91558647.

Ha en riktig fin førjulstid 😊

Ragnhild S. Dypvik Norstrøm

Leder Jevnaker Arbeiderparti